Φρειδερίκος Αύγουστος Β΄ του Όλντενμπουργκ

Ο Φρειδερίκος Αύγουστος Β΄ (γερμ. Friedrich August II, 16 Νοεμβρίου 1852 - 24 Φεβρουαρίου 1931) του Οίκου του Σλέσβιχ-Χόλσταϊν-Γκόττορπ ήταν μέγας δούκας του Ολδεμβούργου. Ήταν ανιψιός της Αμαλίας, Βασίλισσας της Ελλάδας.

 Βιογραφία 
Ήταν ο πρωτότοκος γιος του Πέτρου Β΄ του Ολδεμβούργου και της Ελισάβετ, κόρης του Ιωσήφ της Σαξονίας-Αλτεμβούργου.

Έκτιζε ένα νέο ανάκτορο, όταν το 1895 απεβίωσε η πρώτη του σύζυγος, Ελισάβετ Άννα, πριν την ολοκλήρωσή του. Προς τιμήν της του έδωσε το όνομά της (Elisabeth-Anna-Palais).

Το 1900 διαδέχθηκε τον πατέρα του ως το 1918, που υποχρεώθηκε να παραιτηθεί του θρόνου του, όταν με τη Νοεμβριανή Επανάσταση καταργήθηκε η μοναρχία στη Γερμανία και το πρώην μεγάλο δουκάτο ενώθηκε με τη νεότευκτη Γερμανική Δημοκρατία.

Η οικογένεια διέμενε στο Κάστρο Ράστεντε, όπου ο Φρειδερίκος Αύγουστος Β΄ δραστηριοποιείτο σε αγροτικές ασχολίες, αλλά και στην τοπική βιομηχανία, ενώ έδειχνε ιδιαίτερο ενδιαφέρον για τη ναυτιλία. Έτσι φρόντισε να βελτιώσει τα λιμάνια του κρατιδίου του επί του Βέζερ, ενώ απέκτησε και μια γερμανική και διεθνή ευρεσιτεχνία για τη σχεδίαση ενός αποδοτικότερου έλικα πλοίων ("Niki-Propeller", αρ. πατέντας 157706, 6 Απριλίου 1904)Πατέντα υπ. αρ. 157706 «Anordnung von Schiffsschraubenflügeln für zwei- oder mehrflüglige Propeller.», ηλεκτρονική απεικόνιση του πρωτότυπου διπλώματος ευρεσιτεχνίας στον επίσημο ιστότοπο του Ευρωπαϊκού Οργανισμού Διπλωμάτων Ευρεσιτεχνίας (www.epo.org), έκδοση 7 Ιανουαρίου 1905.. Επίσης είχε αποκτήσει δίπλωμα πλοιάρχου, πραγματοποιώντας και αρκετά ταξίδια ως καπετάνιος, ενώ συμμετείχε προσωπικά σε ναυαγοσωστικές επεμβάσεις, για μια εκ των οποίων το ιταλικό κράτος τον βράβευσε με το Χρυσό Μετάλλιο Σωτηρίας.

Ο Φρειδερίκος Αύγουστος Β΄ κατείχε μια μεγάλη και πολύτιμη ιδιωτική συλλογή έργων τέχνης ονομαστών ζωγράφων, όπως του Ρέμπραντ, την οποία πούλησε για οικονομικούς λόγους στην Ολλανδία«Auflösung und Neubeginn. Die Oldenburger Galerie und ihre Gemälde nach 1918», της Malve Anna Falk, έκδοση Michael Imhof Verlag, 2017, ISBN 978-3-7319-0447-2, σελ. 49-66. Με τα χρήματα που κέρδισε συμμετείχε σε μια τοπική αλλαντοβιομηχανία, επένδυση που αποδείχτηκε ιδιαίτερα επιζήμια.

Ένα έτος μετά την παραίτηση από το θρόνο του ζήτησε από τη Συνέλευση (Diät) του Ολδεμβούργου μια ετήσια αποζημίωση 150.000 μάρκων, καθώς η οικονομική του κατάσταση ήταν κρίσιμη. Απεβίωσε το 1931 στο Ανάκτορο Ράστεντε σε ηλικία 79 ετών.

 Οικογένεια 
Νυμφεύτηκε πρώτα το 1878 την Ελισάβετ Άννα των Χοεντσόλλερν, κόρη του Φρειδερίκου Καρόλου της Πρωσίας και είχε δύο τέκνα:
 Σοφία Καρλόττα (1879 - 1964), παντρεύτηκε τον Άιτελ Φρειδερίκο της Πρωσίας.
 Μαργαρίτα (1881 - 1882).

Το 1895 απεβίωσε η Ελισάβετ Άννα και το επόμενο έτος έκανε δεύτερο γάμο με την Ελισάβετ Αλεξανδρινή, κόρη του Φρειδερίκου Φραγκίσκου Β΄ του Μεκλεμβούργου-Σβερίν, και είχε πέντε τέκνα:
 Νικόλαος (1897 - 1970), Πρίγκιπας του Ολδεμβούργου, παντρεύτηκε την Ελένη του Βάλντεκ και Πύρμοντ, απέκτησε εννέα παιδιά.
 Φρειδερίκος Αύγουστος (25 - 26 Μαρτίου 1900).
 Αλεξανδρινή (25 - 26 Μαρτίου 1900), δίδυμη του Φρειδερίκου Αυγούστου.
 Ίνγκεμποργκ Αλίκη (1901 - 1996), παντρεύτηκε το Στέφανο Αλέξανδρο Βίκτωρα του Σάουμπουργκ-Λίππε, γιο του Γεωργίου του Σάουμπουργκ-Λίππε, απέκτησε δύο παιδιά.
 Άλτβούργα (1903 - 2001), παντρεύτηκε τον Ιωσία του Βάλντεκ και Πύρμοντ, γιο του Φρειδερίκου του Βάλντεκ και Πύρμοντ, απέκτησε πέντε παιδιά.

Ο γάμος με την Ελισάβετ ήταν ταραχώδης: ο Φρειδερίκος Αύγουστος την κατηγορούσε για απιστία, και μετά το 1910 το ζευγάρι ζούσε σε διάσταση.

 Πρόγονοι 

 Παραπομπές 

 Βιβλιογραφία 
 Radziwill, Catherine (1915). Memories of Forty Years. London: Funk & Wagnalls Company.

Κατηγορία:Δούκες του Όλντενμπουργκ